b'\n_START_ARTICLE_\nVonjavna golobica\n_START_SECTION_\nOpis\n_START_PARAGRAPH_\nVonjavna golobica je nekoliko manj\xc5\xa1a vrsta golobic, ki ima od 3 do 6 cm \xc5\xa1irok rjavo siv klobuk, ki je sprva polkro\xc5\xbeen in se kasneje zravna, pri starej\xc5\xa1ih primerkih pa ima vdrto osredje. Rob gobe je nekoliko svetlej\xc5\xa1i od osredja in je pri starih gobah grebenasto na\xc5\xbelebkan._NEWLINE_Na spodnji strani klobuka je trosovnica, sestavljena iz srednje gostih belih ali sivkastih listi\xc4\x8dev, ki so precej \xc5\xa1iroki, v njih pa je bel trosni prah. Ta je sestavljen iz skoraj okroglih 7,5-10 x 6,5-8 mikronov velikih trosov._NEWLINE_Valjast bet dose\xc5\xbee vi\xc5\xa1ino od 3 do 6 cm in ima premer od 0,8 do 1,5 cm. Barva beta je belkasta, v dni\xc5\xa1\xc4\x8du pa je v\xc4\x8dasih rahlo bakreno rjav in proti listi\xc4\x8dem nekoliko raz\xc5\xa1irjen._NEWLINE_Meso gobe je bledo belkasto in ima rahel vonj po siru in ribah ter peko\xc4\x8d okus.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVonjavna golobica raste ve\xc4\x8dinoma pod hrasti od zgodnjega poletja do pozne jeseni in je v Sloveniji razmeroma pogosta gobja vrsta._NEWLINE_Ta vrsta golobic ni u\xc5\xbeitna in povzro\xc4\x8da gastrointestinalni sindrom (zastrupitev prebavil)._NEWLINE_Podobna vrsta je prav tako neu\xc5\xbeitna in nekoliko ve\xc4\x8dja sestrska golobica (Russula sororia).'